
A közös ős nyomában. Abszolút szerkezetek az indoeurópai nyelvekben

Számos indoeurópai nyelvben találkozunk abszolút szerkezetekkel, amelyek funkciójukban megegyeznek, hiszen mind határozói szerepet töltenek be a mondatban. Az esethasználatukban azonban eltérnek: a konstrukciók a latinban ablativusszal, a görögben genitivusszal, a szanszkritban locativusszal, a germán és a balti-szláv nyelvekben dativusszal állnak. A széleskörű előfordulás és a megegyező funkció arra engednek következtetni, hogy az abszolút szerkezetek valamilyen előzménye már az alapnyelvben is használatban volt. A rekonstrukciónál viszont problémát jelent az, hogy a szerkezetek az egyes leánynyelvekben más-más esettel állnak, amelyeket nem lehetséges egyetlen közös alapnyelvi esetre visszavezetni: ha például a szanszkritban is használt locativusi esettel próbálnánk meg az abszolút szerkezeteket rekonstruálni, az esetszinkretizmus jelenségével meg tudnánk magyarázni a latin ablativus és a germán dativus használatát is, azonban a görög genitivus és a balti-szláv dativus magyarázata bonyolulttá válik. Végső soron a rekonstruált alapnyelv struktúráját figyelembe véve nem feltétlenül szükséges egyetlen eset rekonstrukciója az abszolút szerkezetekben.



